<classify> Akizungumza jana, alisema timu yake ilicheza vizuri, isipokuwa tatizo lilikuwa katika safu ya ushambuliaji aliyosema haikuwa na sababu yoyote ya kushindwa kupachika mabao mengi, kwani walipata nafasi za kutosha.Katika mchezo huo uliofanyika Uwanja wa Taifa, Dar es Salaam, Yanga ilikuwa mbele kwa bao 1-0 hadi mapumziko lililofungwa na mshambuliaji wake wa kimataifa kutoka Zimbabwe, Donald Ngoma. Azam ilichomoa bao katika dakika ya 84, mfungaji akiwa Kipre Tchetche aliyeingia kuchukua nafasi ya Allan Wanga.Licha ya sare hiyo, Yanga imeendelea kuongoza ligi ikiwa na pointi 16 sawa na Azam, lakini mabingwa hao watetezi wakiwa na uwiano mzuri wa mabao ya kufunga na kufungwa.Akizungumza kwa hisia kali, Pluijm alisema alishangazwa mno na papara ya washambuliaji wake kushindwa kuzitumia nafasi nyingi walizopata na kuongeza kuwa, hilo lilichangia kushindwa kuondoka na pointi zote tatu kwa kutotumia vizuri nafasi walizopata.Hata hivyo, alisema baada ya mchezo huo wanaelekeza nguvu zao katika mchezo ujao dhidi ya Toto African utakaofanyika kwenye Uwanja wa Taifa Dar es Salaam. Alisema wataanza mara moja maandalizi dhidi ya mchezo huo ili kuhakikisha wanarejea katika rekodi yao ya kushinda kila mchezo na kujiweka katika eneo zuri.Kabla ya mchezo huo wa juzi, timu hivi karibuni zilishakutana mara mbili, ambapo Azam FC ilianza kuifunga Yanga kwa penalti 5-3 baada ya suluhu katika robo fainali ya Kombe la Kagame iliyofanyika Julai, mwaka huu jijini Dar es Salaam na washindi walichanja mbuga hadi kutwaa taji hilo.Yanga ilifanikiwa kulipa kisasi katika mchezo wa Ngao ya Jamii kwa kuifunga Azam penalti 8-7, baada ya dakika 90 kumalizika kwa timu hizo bila ya kufungana. Yanga inayotetea ubingwa, tangu kuanza kwa msimu huu imeshinda dhidi ya Coastal Union 2-0, Prisons 3-0, Simba 2-0, Mtibwa Sugar 2-0 na JKT Ruvu 4-1 kabla ya juzi kutoka sare ya kwanza ya 1-1 dhidi ya Azam. Azam wenyewe walishinda mechi dhidi ya Tanzania Prisons 2-1, Mbeya City 2-1, Coastal Union 2-0, Stand United 2-0 na dhidi ya Mwadui 1-0.  <topic>: MICHEZO 